Fælles fynsk model for den fleksible social- og sundhedshjælperuddannelse

SOSU Fyn (og de 10 fynske kommuner )beskriver her en ’Fælles fynsk model’, hvor hyppig vekslen mellem uddannelse og beskæftigelse samt brugen af hybride læringsrum inddrages i den fleksible social- og sundhedshjælperuddannelse (FSSH), med henblik på at styrke læring, transfer og oplevelsen af sammenhold for deltagerne.

FSSH består af fire obligatoriske arbejdsmarkedsuddannelser og én valgfri arbejdsmarkedsuddannelse, hvor deltagerne kan vælge mellem tre arbejdsmarkedsuddannelser. Den samlede varighed af arbejdsmarkedsuddannelserne er 15 uger, hvorefter deltageren tager den afsluttende eksamen (2 uger). De sidste 2 uger kræver, at deltageren via en realkompetencevurderingen optages på EUD/EUV.

Aftalen for den ’Fælles fynske model’ for FSSH indebærer at:

* Der implementeres hybride læringsrum som:
  + Muliggør, at deltagerne løbende kan være i dialog og dele viden med hinanden og underviserne når de er i beskæftigelse. Dette styrker sammenholdet, bevarer et refleksions- og læringsblik i beskæftigelsesperioderne og fremmer transfer.
  + Muliggør asynkron kontakt til underviserne og andre deltagere på uddannelsen, og dermed asynkron læring i hele uddannelsens varighed.
  + Muliggør, at underviserne løbende kan følge med i deltagernes refleksioner i beskæftigelsesperioderne, og samle op på teori, når deltagerne vender tilbage på skolen.
* FSSH strækker sig over en periode på to år og består af arbejdsmarkedsuddannelser med ugentlige vekselforløb mellem skoleundervisning (2dg) og beskæftigelse (3dg) efterfulgt af perioder, hvor deltageren er i beskæftigelse i en længere periode. Den hyppige vekslen mellem arbejdsmarkedsuddannelse og beskæftigelse bidrager til, at deltagerne husker ny viden bedre og styrker transfer.
* De fem arbejdsmarkedsuddannelser skal tages i rækkefølge, da uddannelserne er udviklet med fokus på progression i læring.
* Deltageren omfattes at et to-ugers EUV1 forløb, når de fem arbejdsmarkedsuddannelser er bestået. Dette med henblik på at gå til afsluttende prøve. Er deltageren ikke fyldt 25 år inden afsluttende prøve, skal det vurderes, om eleven skal tage dele af GF2 inden vedkommende kan gå op til afsluttende prøve.
* Deltageren skal have bestået de fem arbejdsmarkedsuddannelser inden for en periode på fire år.

Et billede, der indeholder tekst, Font/skrifttype, nummer/tal, skærmbillede

Automatisk genereret beskrivelse

*Den fælles fynske model*

Målgruppe for FSSH:

FSSH er målrettet:

* Ufaglært ansatte, som ønsker at indgå i fleksible hybride læringsforløb, med mulighed for asynkron læring og hurtig og tæt kobling af teori og praksis.
* Ufaglært ansatte, som ønsker at få en social- og sundhedshjælperuddannelse samtidig med, at de bevarer en tæt tilknytning til arbejdspladsen.
* Ufaglært ansatte, som trives med hyppig vekslen mellem arbejdsmarkedsuddannelserne og beskæftigelse og hvor FSSH tages i bidder.
* Ufaglært ansatte, som har ønske om eller behov for, at FSSH strækker sig over en længere periode (maksimalt fire år), mens deltageren veksler mellem arbejdsmarkedsuddannelserne og beskæftigelse.

Forpligtelser mellem SOSU Fyn og de 10 fynske kommuner

Af hensyn til travle perioder i kommunerne, forpligter SOSU Fyn sig på, at månederne juni, juli, august og december ikke favner FSSH arbejdsmarkedsuddannelser.

Kommunerne forpligter sig på at tildele deltageren en ’mentor’ med henblik på at fremme de faglige refleksioner og få koblet teori på praksis, når deltageren er i beskæftigelse under arbejdsmarkedsuddannelserne og eventuelt i de længere mellemliggende beskæftigelsesperioder.

De hybride læringsrum forpligter:

* At SOSU Fyn iværksætter hybride læringsrum for deltagerne.
* At SOSU Fyn er tilgængelige for deltageren (i hybrid form), når denne er i beskæftigelse under såvel arbejdsmarkedsuddannelserne samt i de mellemliggende beskæftigelsesperioder.
* At SOSU Fyn danner virtuelle grupper for deltagerne, så de kan kommunikere sammen, når de er i beskæftigelse under såvel arbejdsmarkedsuddannelserne samt i de mellemliggende beskæftigelsesperioder.
* At kommunernes ’mentorer’ motiverer deltageren til at anvende de hybride læringsrum med henblik på sparring med underviser fra SOSU Fyn og gruppe i såvel arbejdsmarkedsuddannelserne samt mellemliggende beskæftigelsesperioder.
* At kommunernes ’mentorer’ om muligt deltager i sparring via deltagerens hybride læringsrum.